**Anexa nr. 18 la Hotărârea Consiliului Local al Municipiului Craiova nr.463/2021**

**Procedura**

**de acordare a scutirii de la plata impozitului pentru terenul aferent clădirilor retrocedate potrivit art.1 alin.(10) din Ordonanţa de Urgenţă a Guvernului nr.94/2000, republicată, cu modificările si completările ulterioare, pe durata pentru care proprietarul menţine afectaţiunea de interes public**

**Art. 1** Nu se datorează impozit pe teren în anul fiscal 2022, pentru terenurile eferente clădirilor retrocedate potrivit art.1 alin.(10) din Ordonanţa de Urgenţă a Guvernului nr.94/2000 privind retrocedarea unor bunuri imobile care au aparţinut cultelor religioase din România, republicată, cu modificările si completările ulterioare, pentru perioada pentru care proprietarul menţine afectaţiunea de interes public.

**Art. 2** Scutirea se acordă începând cu data de 1 ianuarie 2022, pe bază de cerere, persoanelor care deţin documente justificative valabile la 31.12.2021 şi care sunt depuse la Direcţia Impozite şi Taxe, până la data de 31 martie 2022, inclusiv.

**Art. 3** Cererea de acordare a scutirii va cuprinde:

- Datele de identificare ale solicitantului;

- Elementele de identificare ale terenului pentru care se solicită acordarea scutirii;

- Temeiul de drept în baza căruia se solicită acordarea scutirii.

La cerere vor fi anexate următoarele documente:

- actul de identitate al proprietarului;

- actul de proprietate şi documentaţia cadastrală a terenului;

- documentul justificativ prin care este dovedită afectaţiunea de interes public.

Documentele depuse vor fi certificate de conformitate cu originalul potrivit prevederilor art. 64 alin. (5) din Legea nr. 207/2015 privind Codul de procedură fiscală, cu modificările şi completările ulterioare.

**Art.4** Serviciile de specialitate vor efectua verificarea documentelor depuse şi vor întocmi un referat prin care se va propune acordarea sau respingerea scutirii.

**Art.5** Referatul va fi verificat de şeful serviciului şi înaintat spre aprobare conducerii direcţiei.

**Art.6** Pe baza referatului de acordare a scutirii aprobat, se va proceda la operarea scutirii în evidenţa fiscală.

**Art. 7** Acordarea/ respingerea scutirii va fi comunicată beneficiarului în termen de 15 zile de la aprobarea referatului prevăzut la art.5.

**Art. 8** Contribuabilul care beneficiază de scutirea de la plata impozitului/taxei pe teren are obligaţia ca ulterior acordării scutirii să aducă la cunoştinţa organului fiscal orice modificari intervenite faţă de situaţia existentă la data acordării scutirii.

**Art.9** În cazul în care după acordarea facilităţii fiscale, se constată că beneficiarul a indus în eroare organele fiscale prin declararea unor date nereale impozitul/taxa pe teren va fi recalculată începând cu data 1 ianuarie 2022.

**Art.10.** Scutirea se acordă şi în cazul contribuabililor care au beneficiat de această facilitate în anul 2021, pe baza documentelor justificative aflate la dispoziţia Direcţiei Impozite şi Taxe.

**PREŞEDINTE DE ŞEDINŢĂ,**

**Lucian-Costin DINDIRICĂ**